**NAJPOŽELJNIJA TURISTIČKA DESTINACIJA KONTINENTALNE HRVATSKE - UPUTE ZA IZRADU PREZENTACIJE**

***Prezentaciju je potrebno izraditi u digitalnom obliku (Power Point, Prezi i sl.) koji, osim pisanog teksta, treba sadržavati i fotografije, kraći video/audio materijal, aktivne linkove, animacije i sl.***

***Prezentacijom je potrebno obuhvatiti sve bitne informacije, a poseban naglasak treba biti na novim dostignućima u 2025., odnosno, na postignutim iskoracima. Prezentacija mora slijediti redoslijed iz uputa i imati maksimalno 15 slajdova, uključujući i naslovni slajd.***

***Prezentaciju je potrebno izraditi prema niže navedenim elementima:***

**ATRAKCIJE**

**Kulturne atrakcije (kulturne ustanove (muzeji, galerije, kazališta, koncertne dvorane, kina), povijesni spomenici, arheološka nalazišta, industrijska arhitektura, etno zbirke, običaji)**

* raznovrsnost kulturnih atrakcija
* opći dojam o uređenosti pojedinih kulturnih atrakcija (vanjski izgled, održavanje, obilježavanje/označavanje kulturnih atrakcija, radno vrijeme, opremljenost…)
* kvaliteta obilježavanja/označavanja i informacija o kulturnim atrakcijama
* dostupnost/pristupačnost atrakcija, posebice za osobe s invaliditetom

**Prirodne atrakcije (pejzaži/parkovi/šume/flora i fauna/jezera, rijeke, planine)**

* raznovrsnost, uređenost i očuvanost pojedinih atrakcija
* raznovrsnost flore i faune
* pristupačnost pojedinih atrakcija, posebice za osobe s invaliditetom
* mogućnost kupanja u destinaciji i uređenost plaže/a i/ili javnih bazena

**Događanja (festivali/tradicionalna vjerska događanja/sportska događanja/ sajmovi/mega spektakl)**

* raznovrsnost događanja
* broj i trajanje događanja tijekom sezone i ostatka godine
* kvaliteta sadržaja i promocija događanja
* izvođači/sudionici događanja (domaći, strani, posjećenost, kvaliteta izvođača)
* prostor na/u kojem se organiziraju događanja i dr.
* primjerenost događanja karakteru i kategoriji destinacije

**Rekreacija (biciklističke staze, planinarenje, konjički sport, rafting, kajaking, tenis…/adrenalinski parkovi i ekstremni sportovi)**

* raznovrsnost rekreacijskih aktivnosti i sportova u destinaciji
* raspoloživi prostori i/ili objekti te staze za rekreaciju i sport
* uređenost/opremljenost prostora ili objekata ili staza za rekreaciju
* mogućnost stručnog vođenja, iznajmljivanja opreme i rekvizita za rekreaciju i sport

**Zabava (tematski i zabavni parkovi/noćni klubovi, barovi i restorani/casino/shopping/sportski stadioni...)**

* raznovrsnost ponude zabave u destinaciji
* broj objekata za zabavu koji su dostupni turistima
* uređenost/opremljenost objekata za zabavu koji su dostupni turistima
* mogućnost kupnje različitih proizvoda/robe i dr.
* opći dojam o ponudi zabave i noćnom životu
* Pristupačnost objekata za zabavu osobama s invaliditetom

**JAVNA I PRIVATNA INFRASTRUKTURA**

* razvijenost prometne i javne turističke infrastrukture
* uređenost i održavanje pješačkih zona i šetnica
* posebno obilježene pješačke i biciklističke staze, prometna, smeđa i druga turistička signalizacija
* prilagođenost/pristupačnost druge prometne i javne turističke infrastrukture za osobe s invaliditetom
* kvaliteta i raznovrsnost info materijala (tiskani, elektronički, raspoloživost na stranim jezicima), multimedijski sadržaji, wi-fi zone, web aplikacije, interaktivni panoi…
* primjerenost ponude trgovina karakteru i kategoriji destinacije (samoposluge, butici, suvenirnice, ostale specijalizirane trgovine, tržnice)
* primjerenost ponude ostalih javnih usluga karakteru destinacije i potrebama turista (banke, mjenjačnice, pošta, kolodvori, ljekarne, javni WC, benzinske postaje i dr.)
* ponuda turističkih agencija (izleti, ture, razgled grada uz stručno vođenje)
* hortikulturno uređenje i održavanje parkova i drugih zelenih površina
* čistoća ulica, šetnica, parkova i drugih javnih površina
* raznovrsnost objekata smještajne ponude po vrstama i kategorijama (hoteli, hosteli, privatni smještaj/seoska domaćinstva, kampovi, ostali smještajni objekti)
* raznovrsnost i kvaliteta ugostiteljskih objekata iz skupine restorani i barovi
* kultura hrane - raznovrsnost i kvaliteta ponude jela i pića, ponuda tradicijskih jela i lokalna pića, korištenje lokalnih i ekoloških namirnica u pripremi hrane
* vinski podrumi i proizvođači vina, ulja i rakije/proizvođači autohtonih i organskih proizvoda – broj kušaonica, njihova uređenost i dostupnost turistima
* mogućnost kupnje autohtonih i organskih proizvoda u destinaciji (specijalizirane trgovine i/ili tržnice s autohtonim prehrambenim proizvodima)
* zaštita zemljopisnih oznaka podrijetla i oznaka izvornosti autohtonih i organskih proizvoda, vina, ulja i rakija te certificiranje i brendiranje
* zračni prijevoz - dostupnost destinacije redovnim ili sezonskim zračnim prijevozom (udaljenost destinacije od najbliže zračne luke), broj stranih i domaćih destinacija iz kojih postoje redovne ili sezonske zračne linije prema najbližoj zračnoj luci, mogućnost transfera od najbliže zračne luke do destinacije
* cestovni, željeznički i riječni prijevoz – dostupnost destinacije, mogućnost transfera, dostupnost informacija o dolasku cestovnim, željezničkim i riječnim prijevozom u destinaciju

**IMIDŽ DESTINACIJE**

* brendiranje destinacije
* promotivne aktivnosti
* opći dojam i mjere sigurnosti
* opći dojam o autentičnoj ponudi destinacije
* ljubaznost domaćeg stanovništva

**DOPRINOS CILJEVIMA STRATEGIJE RAZVOJA ODRŽIVOG TURIZMA DO 2030.**

**Cjelogodišnji i regionalno uravnoteženiji turizam**

* Kako bi se ravnomjernije rasporedile turističke aktivnosti tijekom cijele godine u turistički razvijenim područjima, fokus mora biti na unaprjeđenju više dodane vrijednosti postojećih turističkih proizvoda te stvaranju uvjeta za daljnji razvoj posebnih oblika turizma uz što aktivnije uključivanje lokalne zajednice u te procese. U turistički slabije razvijenim područjima i u kontinentalnoj Hrvatskoj fokus mora biti na podizanju kvalitete ugostiteljske ponude, novih turističkih atrakcija te posebnih oblika turizma.

**Turizam uz očuvan okoliš, prostor i klimu**

* Opterećenja koja proizlaze iz turizma mogu rezultirati smanjenjem kvalitete sastavnica okoliša, kao i nastavkom neželjenih klimatskih promjena, što posljedično može dovesti do smanjene atraktivnosti Hrvatske kao turističke destinacije. Stoga je razvoj turizma nužno usmjeriti prema okolišnoj i resursnoj održivosti te smanjenju međusobnih negativnih utjecaja turizma i klimatskih promjena.

**Konkurentan i inovativan turizam**

* Razvoj konkurentnog i inovativnog turizma jedan je od koraka u razvoju održivog turizma. Neophodno je unapređenje poslovnog okruženja, ljudskih potencijali i tržišta rada, unaprjeđenje strukture i kvalitete smještajnih kapaciteta, osiguranje poticajnog poslovnog okruženja te poticanje inovacija i digitalne transformacije turizma.

**Otporan turizam**

* Jedan od značajnijih izazova s kojima se turizam suočava jesu brze promjene trendova i interesa turista, a s tim je povezana i potreba za diversifikacijom proizvoda te potreba za planiranjem potrebnih kompetencija zaposlenih u turizmu. Preduvjet za učinkovito upravljanje je prikupljanje podataka i donošenje odluka temeljenih na tim egzaktnim podacima. Dodatno, potrebno je koristiti prednosti snažnijeg uključivanja u međunarodna udruženja i organizacije radi rješavanja zajedničkih izazova. Hrvatska se percipira kao sigurna destinacija, stoga je neophodno nastaviti s dosadašnjim naporima u kontekstu jačanja i razvoja sigurnosti u svim turističkim destinacijama.

**Online prijavu je obvezno ispuniti te priložiti prezentaciju na internetskoj stranici** [**https://www.danihrvatskogturizma.hr/**](https://www.danihrvatskogturizma.hr/)